4. การประกอบธุรกิจของแต่ละสายการผลิต

1.  ลักษณะการบริการ

  บริษัทฯ ให้บริการการรักษาพยาบาลแก่ผู้ใช้บริการแบบผู้ป่วยนอก (Out Patient Services)
  และผู้ป่วยใน (In Patient Services) จำแนกตามสถานที่ให้บริการ ดังนี้

(1) โรงพยาบาลสมิติเวช สุขุมวิท

  โรงพยาบาลขนาด 275 เตียง บนเนื้อที่ 10-1-29 ไร่ ตั้งอยู่ที่ 133 สุขุมวิท 49
  แขวงคลองตันเหนือ เขตวัฒนา กรุงเทพมหานคร
  ให้บริการด้านการรักษาพยาบาลทางการแพทย์ครบทุกสาขาโดยคณะแพทย์ผู้เชี่ยวชาญในระดับตติยภูมิ
  (Tertiary Care) ด้วยอุปกรณ์การรักษาที่ทันสมัย และครบวงจรในบรรยากาศสถานที่ที่อบอุ่น
  โอ่โถง สะดวกสบาย พร้อมด้วยร้านค้าเอื้ออำนวยความสะดวกต่างๆ โดยให้บริการทั้งผู้ป่วยนอก
  ผู้ป่วยใน และแผนกฉุกเฉินโดยมีบริการรถ Ambulance ตลอด 24 ชั่วโมง กล่าวโดยสรุปได้แก่

  ด้านผู้ป่วยนอก ให้บริการตรวจรักษาผู้ป่วยนอก แผนกอายุรกรรม ศัลยกรรม
  ตรวจรักษาโรคทั่วไปทุกสาขา พร้อมด้วยศูนย์รักษาบำบัดโรคเฉพาะทางต่างๆ (Center of
  Excellences) เช่น สถาบันหัวใจ ศูนย์โรคระบบทางเดินหายใจ
  สถาบันโรคตับและทางเดินอาหาร ซึ่งได้รับการรับรองให้เป็นสถาบันปลูกถ่ายตับ
  สถาบันสุขภาพผิวพรรณ บริการด้านความงาม ศูนย์เลสิกและโรคตา แผนกไต สถาบันกุมารเวช
  ให้บริการในแต่ละสาขาย่อยแก่ผู้ป่วยเด็ก และศูนย์สุขภาพสตรี
  ให้บริการและรับปรึกษาด้านสูติ-นรีเวช

  ด้านผู้ป่วยใน มีหอผู้ป่วยในที่สามารถรองรับได้ 275 ห้อง

  ด้านการแพทย์ มีแพทย์ผู้เชี่ยวชาญครบทุกสาขา โดยแบ่งเป็น แพทย์ประจำ และแพทย์ที่ปรึกษา
  รวม 450 ท่าน โรงพยาบาลสมิติเวช สุขุมวิท ผ่านการรับรองเป็น
  “โรงพยาบาลสายสัมพันธ์แม่-ลูก” โดยกระทรวงสาธารณสุข องค์กรยูนิเซฟ
  และองค์การอนามัยโลก
  และผ่านการรับรองมาตรฐานระดับทองในโครงการสายใยรักแห่งครอบครัวโดยกรมอนามัย
  กระทรวงสาธารณสุข ซึ่งเป็นโรงพยาบาลเอกชนแห่งแรกในประเทศ
  ที่ผ่านการรับรองมาตรฐานจากทั้งสององค์กรดังกล่าว นอกจากนี้
  ได้ผ่านการรับรองมาตรฐานคุณภาพโรงพยาบาลจากองค์กรภายในประเทศและระดับสากล ได้แก่
  สถาบันพัฒนาและรับรองคุณภาพโรงพยาบาล (พรพ.) หรือ The Institute of Hospital
  Quality Improvement and Association (HA-Thailand) และองค์กร Joint
  Commission International (JCI) ประเทศสหรัฐอเมริกา
  อีกทั้งได้ผ่านการรับรองมาตรฐานการดูแลผู้ป่วยเฉพาะโรค 3 โรค (Clinical Care
  Program Certification หรือ CCPC) จากองค์กร Joint Commission
  International (JCI) อีกด้วยได้แก่

-   โรคกล้ามเนื้อหัวใจขาดเลือดเฉียบพลัน (Acute Myocardial Infarction)

-   โรคมะเร็งปอด (Lung Cancer)

-   โรคข้อเข่าเสื่อม (Osteoarthritis of the Knee Program)

  (2) โรงพยาบาลสมิติเวช ศรีนครินทร์

  โรงพยาบาลขนาด 400 เตียง บนเนื้อที่ 43–0-24.3 ไร่ อาคารสูง 18 ชั้น
  พร้อมที่จอดรถใต้ดินอีก 500 คัน ตั้งอยู่ที่ 488 ถนนศรีนครินทร์ แขวงสวนหลวง
  เขตสวนหลวงกรุงเทพมหานคร ใกล้สนามบินสุวรรณภูมิ
  มีเส้นทางสัญจรที่เชื่อมต่อกับถนนหลักหลายสาย ทั้งถนนพระราม 9 ตัดใหม่ ถนนรามคำแหง
  ถนนศรีนครินทร์ และทางด่วนพิเศษ (Motor Way)
  ให้บริการด้านการรักษาพยาบาลทางการแพทย์ครบทุกสาขา
  โดยคณะแพทย์ผู้เชี่ยวชาญในระดับตติยภูมิ (Tertiary Care)
  ด้วยอุปกรณ์การแพทย์ที่ทันสมัยและครบวงจร พร้อมกับสถานที่ที่โอ่โถง
  สะดวกสบายพร้อมด้วยร้านค้าเอื้ออำนวยความสะดวกต่างๆ โดยให้บริการผู้ป่วยนอก ผู้ป่วยใน
  และแผนกฉุกเฉินโดยมีบริการรถ Ambulance ตลอด 24 ชั่วโมง

  โรงพยาบาลได้ขยายขอบเขตการบริการเป็นโรงพยาบาลเด็กสมิติเวช ศรีนครินทร์
  ให้เป็นสถาบันดูแลสุขภาพของเด็กแบบครบวงจรซึ่งให้บริการคลินิกรักษาโรคเฉพาะทางสำหรับเด็ก
  และการพัฒนาการของเด็กทุกระยะจนเติบใหญ่
  ให้บริการโดยคณะแพทย์และเจ้าหน้าที่ที่มีความเชี่ยวชาญในการดูแลผู้ป่วยเด็กทั้งร่างกายและจิตใจ
  ซึ่งโรงพยาบาลเด็กสมิติเวช ศรีนครินทร์ มีชื่อเสียงด้านการปลูกถ่ายไขกระดูก (Bone Marrow
  Transplant) และการดูแลอภิบาลผู้ป่วยหนักทารกแรกเกิด

  ด้านผู้ป่วยนอก ให้บริการตรวจรักษาโรคทั่วไปได้ครบทุกสาขาแพทย์
  พร้อมด้วยศูนย์รักษาบำบัดโรคเฉพาะทาง (Center of Excellence)
  ในศูนย์ปลูกถ่ายอวัยวะไต การปลูกถ่ายไขกระดูก (Bone Marrow Transplant)
  คลินิกโรคหัวใจ ศูนย์โรคภูมิแพ้ ศูนย์การได้ยิน และศูนย์กุมารเวช ศูนย์เด็กพิเศษ
  ศูนย์ธาลัสซีเมียและโลหิตวิทยาในเด็ก ศูนย์การเจริญเติบโตและเบาหวานในเด็ก และอื่นๆ
  เป็นต้น

  ด้านผู้ป่วยใน มีหอผู้ป่วยในที่สามารถรองรับได้ถึง 400 ห้อง โดยในระยะแรกได้เปิดบริการเพียง
  105 ห้องก่อน

  ด้านการแพทย์ โรงพยาบาลมีแพทย์ผู้เชี่ยวชาญครบทุกสาขา โดยแบ่งเป็น แพทย์ประจำ
  และแพทย์ที่ปรึกษา รวม 388 ท่าน โรงพยาบาลสมิติเวช ศรีนครินทร์
  ได้ผ่านการรับรองมาตรฐานคุณภาพโรงพยาบาลจากองค์กรภายในประเทศและระดับสากล ได้แก่
  สถาบันพัฒนาและรับรองคุณภาพโรงพยาบาล (พรพ.) หรือ The Institute of Hospital
  Quality Improvement and Association (HA-Thailand)
  และมาตรฐานคุณภาพโรงพยาบาลขององค์กร Joint Commission International (JCI)
  ประเทศสหรัฐอเมริกา พร้อมกับผ่านการรับรองมาตรฐานการดูแลผู้ป่วยเฉพาะโรค (Clinical
  Care Program Certification หรือ CCPC) 2 โรคอีกด้วย ได้แก่

-   โรคปวดหลัง (Low Back Pain)

-   โรคหลอดเลือดสมองอุดตัน (Primary Stroke)

  (3) คลินิกเวชกรรม

  (3.1) สมิติเวชสุวรรณภูมิ คลินิกเวชกรรม

  ตั้งอยู่ที่บริเวณชั้น 3 ของอาคารผู้โดยสารสนามบินสุวรรณภูมิ บริเวณประตู D2 และบริเวณประตู
  G1 ส่วนผู้โดยสารขาเข้า ให้บริการรักษาพยาบาลผู้ป่วยนอกด้านอายุรกรรมทั่วไป
  ซึ่งมีแพทย์และพยาบาลที่ผ่านการฝึกอบรมด้านการช่วยฟื้นคืนชีพ (Cardio Pulmonary
  Resuscitation) ให้บริการทุกวัน และมีบริการรถ Ambulance ตลอด 24 ชั่วโมง

  (3.2) สมิติเวชรัตนาธิเบศร์ คลินิกเวชกรรม

  ตั้งอยู่ที่ศูนย์การค้าเซ็นทรัล รัตนาธิเบศร์ ให้บริการรักษาพยาบาลผู้ป่วยนอก ด้าน
  อายุรกรรมทั่วไปและกุมารเวช เปิดให้บริการทุกวัน

  (3.3) สมิติเวชแจ้งวัฒนะ คลินิกเวชกรรม

  ตั้งอยู่ที่ The Oasis Plaza ถนนสามัคคี แจ้งวัฒนะ ให้บริการรักษาพยาบาลผู้ป่วยนอก
  ด้านอายุรกรรมทั่วไปและกุมารเวช เปิดให้บริการทุกวัน

(4) โรงพยาบาลสมิติเวช ศรีราชา

  นอกจากนี้ บริษัทย่อยของบริษัทฯ คือ บริษัท สมิติเวช ศรีราชา จำกัด
  ดำเนินธุรกิจโรงพยาบาลเอกชนมีชื่อว่า “โรงพยาบาลสมิติเวช ศรีราชา” ตั้งอยู่ที่อำเภอศรีราชา
  จังหวัดชลบุรี ขนาด 100 เตียงให้บริการแก่ผู้ป่วยนอกและผู้ป่วยในตลอด 24 ชั่วโมง
  ในมาตรฐานเดียวกัน
  ซึ่งจะผ่านการรับรองมาตรฐานโรงพยาบาลจากสถาบันพัฒนาและรับรองคุณภาพโรงพยาบาล
  (พรพ.) และจากองค์กร Joint Commission International (JCI)
  ประเทศสหรัฐอเมริกา เช่นกัน

1.  การตลาดและภาวะการแข่งขัน

(1) ภาวะอุตสาหกรรม

  ในปีพ.ศ. 2552 ธุรกิจโรงพยาบาลเอกชนยังคงมีการเติบโตเพียงประมาณร้อยละ 1
  ซึ่งถือว่าอยู่ในระดับต่ำที่สุดในรอบ 25 ปี
  เนื่องจากได้รับผลกระทบจากปัจจัยภายนอกอย่างรุนแรงเช่นเดียวกับธุรกิจอื่นๆ
  ไม่ว่าจะเป็นความไม่สงบทางการเมืองภายในประเทศ
  การประท้วงและชุมนุมทางการเมืองซึ่งก่อให้เกิดความรุนแรงอยู่เป็นระยะ
  ส่งผลกระทบในเชิงลบต่อความเชื่อมั่นของชาวต่างประเทศต่อประเทศไทย
  และวิกฤตเศรษฐกิจทั่วโลกที่ทำให้ชาวต่างประเทศซึ่งเป็นลูกค้ากลุ่มสำคัญของโรงพยาบาลเอกชน
  โดยเฉพาะโรงพยาบาลเอกชนขนาดกลางและขนาดใหญ่ ได้รับผลกระทบด้านกำลังซื้อ
  และชะลอการเดินทางมายังประเทศไทย
  ทำให้ปริมาณชาวต่างประเทศที่เดินทางเข้ามาในประเทศไทยน้อยกว่าปีก่อนๆ ประมาณร้อยละ
  10-20
  ส่วนลูกค้าชาวไทยเองก็ระมัดระวังเรื่องการใช้จ่ายมากขึ้นอันเป็นผลมาจากวิกฤตทางเศรษฐกิจ
  จึงเปลี่ยนพฤติกรรม เช่น ซื้อยารับประทานเอง ตลอดจนหันไปใช้บริการของคลินิก
  หรือโรงพยาบาลของรัฐที่มีค่าใช้จ่ายต่ำกว่า เป็นต้น
  ซึ่งส่งผลกระทบต่อการดำเนินงานของโรงพยาบาลเอกชนเช่นกัน

  อย่างไรก็ดี การระบาดของไข้หวัดใหญ่สายพันธุ์ใหม่ 2009 ในช่วงต้นปี 2552
  ที่ค่อนข้างรุนแรงและมีการระบาดอย่างแพร่หลายจนทำให้มีผู้ติดเชื้อ และเสียชีวิตจำนวนมาก
  กลับส่งผลเชิงบวกต่อธุรกิจโรงพยาบาลเอกชน
  เนื่องจากประชาชนเป็นจำนวนมากเข้ารับบริการจากโรงพยาบาลเอกชน
  เพื่อรับการตรวจวิเคราะห์ รักษาอาการ และรับวัคซีนป้องกันไข้หวัดใหญ่ทั่วไปที่มีอยู่แล้ว
  ส่งผลให้จำนวนผู้ป่วยที่มาใช้บริการโรงพยาบาลเอกชนเพิ่มขึ้นมากกว่าปกติ

  ภาวการณ์ดังกล่าว
  ทำให้ผลการดำเนินงานของโรงพยาบาลเอกชนที่จดทะเบียนในตลาดหลักทรัพย์แห่งประเทศไทยจำนวน
  13 แห่งช่วงไตรมาสแรกปี 2552 มีรายได้จากการดำเนินงานรวมทั้งสิ้น 12,737.3
  ล้านบาทเพิ่มขึ้นร้อยละ 0.1 เมื่อเทียบกับช่วงเดียวกันปี 2551 ซึ่งมีรายได้จากการดำเนินงาน
  12,724.6 ล้านบาท ในขณะที่กำไรสุทธิมีทั้งสิ้น 1,245.9 ล้านบาท เติบโตลดลงร้อยละ 18.2
  เมื่อเทียบกับช่วงเดียวกันปีก่อนที่มีกำไรสุทธิ 1,523.5 ล้านบาท
  สถานการณ์ในไตรมาสที่สองยังคงทรงตัวอยู่
  ประกอบกับเหตุการณ์ความไม่สงบทางการเมืองในเดือนเมษายน 2552
  ทำให้คนไข้ชาวต่างประเทศจำนวนมากระงับหรือชะลอการเดินทางมายังประเทศไทย

(2) การแข่งขันและแนวโน้ม

  จากปัจจัยภายในและภายนอกที่ส่งผลกระทบต่อธุรกิจต่างๆ รวมถึงโรงพยาบาลเอกชน
  ทำให้โรงพยาบาลเอกชนต้องปรับตัว
  และแข่งขันกันมากขึ้นเพื่อเพิ่มรายได้ให้ได้ตามเป้าหมายที่ตั้งไว้
  ส่งผลให้การแข่งขันในธุรกิจโรงพยาบาลเอกชนทวีความรุนแรงมากยิ่งขึ้น อย่างไรก็ดี
  ธุรกิจโรงพยาบาลเอกชน ไม่มีการแข่งขันด้านการตัดราคา
  เนื่องจากเป็นธุรกิจที่เกี่ยวเนื่องกับสุขภาพและชีวิต
  จึงมุ่งเน้นการพัฒนาคุณภาพและการรักษาชีวิตเป็นประการสำคัญ

  จากการที่ลูกค้าชาวต่างชาติมีจำนวนลดลงอันเป็นผลมาจากภาวะวิกฤตทางเศรษฐกิจและความไม่สงบทางการเมืองภายในประเทศ
  เป็นปัจจัยทำให้โรงพยาบาลเอกชนต่างๆ ที่เคยให้บริการแก่ชาวต่างประเทศในสัดส่วนที่สูง
  ต้องหันมาพึ่งกำลังซื้อจากผู้ป่วยภายในประเทศ โดยมีการจัดกิจกรรมส่งเสริมการขาย อาทิ
  การลดราคาค่าห้องพัก การจัดแพ็คเกจตรวจสุขภาพหรือบริการทางการแพทย์ในราคาพิเศษ
  หรือการให้ข้อเสนอพิเศษสำหรับคนไข้เก่า เช่นราคาเหมาจ่าย เป็นต้น

  ขณะเดียวกัน ก็ได้มีการลงทุนและพัฒนาศักยภาพของโรงพยาบาล
  เพื่อจูงใจผู้ป่วยให้เข้ารับการรักษามากขึ้น อาทิ การพัฒนาระบบสารสนเทศ
  มีการนำเทคโนโลยีการสื่อสารใหม่ๆ เข้ามาใช้ เพื่อเพิ่มความรวดเร็ว ถูกต้อง
  และความสะดวกสบายให้แก่ผู้ป่วย เช่น ระบบการรักษาทางไกลผ่านเครือข่ายออนไลน์
  ซึ่งผู้ป่วยจะได้รับความสะดวกสบายและความอุ่นใจว่าจะสามารถติดต่อและรับคำปรึกษาจากแพทย์หรือผู้เชี่ยวชาญได้ทันที
  ทั้งยังเป็นการลดต้นทุนและเพิ่มประสิทธิภาพในการจัดการของโรงพยาบาล
  ช่วยลดภาระงานด้านปฏิบัติการและเปิดโอกาสให้เจ้าหน้าที่ด้านการแพทย์มุ่งเน้นงานด้านการรักษาพยาบาลและดูแลผู้ป่วยซึ่งเป็นหน้าที่หลักได้อย่างมีประสิทธิภาพยิ่งขึ้น
  ตลอดจนเป็นการถ่ายทอดความรู้และขยายพื้นที่การให้บริการไปยังท้องถิ่นทุรกันดารได้อีกด้วย

  นอกจากเทคโนโลยีการสื่อสารแล้ว ยังมีการพัฒนาเทคโนโลยีทางการแพทย์
  โดยการลงทุนในด้านการปรับปรุงพัฒนาอุปกรณ์ทางการแพทย์
  และการนำเทคโนโลยีทางการแพทย์ใหม่ๆ มาใช้ อาทิ
  การผ่าตัดด้วยวิธีส่องกล้องซึ่งช่วยให้ผู้ป่วยเจ็บน้อยลง ฟื้นตัวได้เร็วขึ้น
  และมีความแม่นยำในการรักษา
  ตลอดจนการให้บริการด้านการแพทย์เฉพาะทางที่สนองความต้องการของลูกค้าได้ดียิ่งขึ้น

  และเพื่อเข้าถึงผู้ป่วยให้กว้างขวางยิ่งขึ้น
  โรงพยาบาลเอกชนหลายแห่งได้เป็นพันธมิตรกับโรงพยาบาลในพื้นที่อื่น
  รวมถึงการเปิดคลินิกในย่านชุมชน เพื่อสร้างเครือข่ายการให้บริการ
  สามารถเข้าถึงผู้ป่วยและลูกค้ากลุ่มต่างๆ ได้อย่างกว้างขวางยิ่งขึ้น
  และส่งเสริมการแลกเปลี่ยนความรู้ความชำนาญระหว่างทีมแพทย์

  นอกจากนี้ โรงพยาบาลเอกชนหลายแห่ง ยังได้หันมาใช้กลยุทธ์การตลาดแบบ
  “เซ็กเมนเตชั่นมาร์เก็ตติ้ง” หรือการจัดบริการเฉพาะที่สอดคล้องกับกลุ่มเป้าหมายแต่ละกลุ่ม
  โดยเน้นกลุ่มที่มีกำลังซื้อ หรือมีความต้องการบริการทางการแพทย์อยู่แล้ว เช่น กลุ่มคนทำงาน
  คนทำงานวัย 40 ปีขึ้นไป สตรีวัยทอง ผู้ที่เริ่มตั้งครอบครัวใหม่ สตรีมีครรภ์
  กลุ่มพ่อแม่ที่มีลูกวัยทารก เป็นต้น

  ปัจจัยสำคัญอันหนึ่งที่มีผลต่อการแข่งขันคือ ศักยภาพของบุคลากรในโรงพยาบาลเอกชน
  จะเห็นได้ว่าโรงพยาบาลเอกชนต่างๆ
  ได้มุ่งเน้นการพัฒนาศักยภาพและความรู้ความสามารถของบุคลากรทั้งทางด้านการแพทย์
  การปฏิบัติการ การบริการ และอื่นๆ อย่างต่อเนื่อง ตลอดจนมีการส่งเสริมการพัฒนาในด้านต่างๆ
  เพื่อให้ได้ตามมาตรฐานสากล ซึ่งจะช่วยสร้างความเชื่อมั่นให้แก่ลูกค้าทั้งชาวไทยและต่างประเทศ

  แม้ว่าแนวโน้มด้านเศรษฐกิจจะเริ่มส่งสัญญาณดีขึ้น
  การเมืองภายในประเทศมีเสถียรภาพมากขึ้นแล้ว แต่ผู้บริโภคยังคงระมัดระวังในการใช้จ่าย
  ทำให้โรงพยาบาลเอกชนต้องแข่งขันกันมากยิ่งขึ้นโดยเฉพาะในด้านการบริการและความเป็นเลิศด้านการแพทย์เพื่อดึงลูกค้าหรือผู้ป่วยเข้ามาใช้บริการ

2.  การจัดหาผลิตภัณฑ์หรือบริการ

  (1) กำลังการผลิต

+---------------------------------------+---------+---------+---------+
| กำลังการผลิต                            | 2552    | 2551    | 2550    |
+---------------------------------------+---------+---------+---------+
| กำลังให้การบริการเต็มที่                    |         |         |         |
+---------------------------------------+---------+---------+---------+
| ผู้ป่วยใน (จำนวนเตียง/วัน)                 | 675     | 675     | 675     |
+---------------------------------------+---------+---------+---------+
| ผู้ป่วยนอก (จำนวนราย)                    | 1,      | 1,      | 1,      |
|                                       | 095,000 | 095,000 | 095,000 |
+---------------------------------------+---------+---------+---------+
| กำลังการให้บริการที่มีอยู่                    |         |         |         |
+---------------------------------------+---------+---------+---------+
| ผู้ป่วยใน (จำนวนเตียง/วัน)                 | 318     | 318     | 320     |
+---------------------------------------+---------+---------+---------+
| ผู้ป่วยนอก (จำนวนราย)                    | 730,000 | 730,000 | 730,000 |
+---------------------------------------+---------+---------+---------+
| ปริมาณการให้บริการจริง                    |         |         |         |
+---------------------------------------+---------+---------+---------+
| ผู้ป่วยใน (จำนวนเตียง/วัน)                 | 200     | 206     | 183     |
+---------------------------------------+---------+---------+---------+
| ผู้ป่วยนอก (จำนวนราย)                    | 752,865 | 743,726 | 689,727 |
+---------------------------------------+---------+---------+---------+
| การใช้กำลังกา                           |         |         |         |
| รให้บริการเปรียบเทียบกับกำลังการให้บริการเต็มที่ |         |         |         |
+---------------------------------------+---------+---------+---------+
| ผู้ป่วยใน (%)                            | 30      | 31      | 27      |
+---------------------------------------+---------+---------+---------+
| ผู้ป่วยนอก (%)                           | 69      | 68      | 63      |
+---------------------------------------+---------+---------+---------+
| การใช้กำลังกา                           |         |         |         |
| รให้บริการเปรียบเทียบกับกำลังการให้บริการที่มีอยู่ |         |         |         |
+---------------------------------------+---------+---------+---------+
| ผู้ป่วยใน (%)                            | 63      | 65      | 57      |
+---------------------------------------+---------+---------+---------+
| ผู้ป่วยนอก (%)                           | 103     | 102     | 94      |
+---------------------------------------+---------+---------+---------+
| อัตราการเพิ่ม (ลด) ของปริมาณการให้บริการจริง |         |         |         |
+---------------------------------------+---------+---------+---------+
| ผู้ป่วยใน (%)                            | (3)     | 13      | 7       |
+---------------------------------------+---------+---------+---------+
| ผู้ป่วยนอก (%)                           | 1       | 8       | 5       |
+---------------------------------------+---------+---------+---------+

(2) การจัดหาผลิตภัณฑ์

 องค์ประกอบที่สำคัญในการให้บริการของบริษัทฯ สรุปได้ดังนี้

1.  คณะแพทย์ผู้เชี่ยวชาญที่ให้ความไว้วางใจในการปฏิบัติหน้าที่และร่วมมือกับบริษัทฯ

2.  บุคลากรทุกแผนก ซึ่งเป็นกำลังสำคัญในการสนับสนุนให้การบริการดำเนินไปอย่างมีประสิทธิภาพ

3.  อุปกรณ์การแพทย์ อุปกรณ์สำนักงาน และระบบ Office Automation ที่ทันสมัย
    รวมทั้งระบบเทคโนโลยีสารสนเทศที่มีประสิทธิภาพ

4.  สถานที่ประกอบการที่เพียงพอและทันสมัย

5.  ยาและเวชภัณฑ์ ซึ่งบริษัทฯ สั่งซื้อจากบริษัทผู้แทนจำหน่ายยา Original เป็นส่วนใหญ่
    และบางส่วนผลิตในประเทศ

(3) กระบวนการกำจัดวัตถุดิบเหลือใช้

วัตถุดิบเหลือใช้ในกิจการที่อาจส่งผลกระทบต่อสิ่งแวดล้อม ซึ่งบริษัทฯ
มีมาตรการป้องกันเพื่อลดผลกระทบสรุปได้ดังนี้

1) มลพิษจากวัตถุสิ่งของ

  เกิดจากวัสดุเหลือใช้และขยะมูลฝอย เช่น ผ้า พลาสติก เศษอาหาร โลหะ เศษกระดาษ
  อาจก่อแก๊สเสียส่งกลิ่นเหม็น และการแพร่ขยายของเชื้อโรค บริษัทฯ
  ได้รวบรวมจัดเก็บตามขั้นตอนดังนี้

-   วัสดุ อุปกรณ์ที่เป็นกล่องกระดาษ ขวดพลาสติก ทำการคัดแยกไว้เพื่อรอจำหน่าย

-   วัสดุ อุปกรณ์ เศษวัสดุต่างๆ ทำการแยกไว้ เพื่อรอกรุงเทพมหานคร
    มาจัดเก็บหรือจัดจ้างผู้อื่นมาขนไปทำลายให้ถูกต้องตามวิธีการ

-   ขยะมูลฝอยทั่วไปใส่ถุงพลาสติกสีดำมัดปากถุงแน่นหนา
    แล้วรวบรวมจัดเรียงใส่ถังคอนเทนเนอร์ของกรุงเทพมหานคร เพื่อมานำไปกำจัดอีกครั้งหนึ่ง

-   ขยะมูลฝอยติดเชื้อได้แยกไว้ต่างหาก ไม่รวมกับขยะธรรมดา โดยจัดเก็บใส่ถุงพลาสติกสีแดง
    ซึ่งพิมพ์ข้างถุงเป็นสัญญลักษณ์สีดำบนพื้นแดงและมีระบุคำว่า BIOHAZARD WASTE
    (มูลฝอยติดเชื้อ) พร้อมกับมัดปากถุงอย่างแน่นหนา
    และบรรจุลงกล่องกระดาษและติดสติกเกอร์ที่มีสัญลักษณ์เช่นเดียวกับถุงขยะ
    พร้อมทั้งปิดเทปกาวไว้แน่น แล้วนำไปเรียงไว้ที่ห้องเก็บขยะติดเชื้อ
    ซึ่งเจ้าหน้าที่ของบริษัทกรุงเทพธนาคม จำกัด จะเข้ามาจัดเก็บและนำไปกำจัดให้ถูกต้องอีกครั้ง

-   ขยะที่เป็นเศษอาหาร จัดเก็บใส่ภาชนะเป็นถัง จะมีผู้มารับไปกำจัดให้ทุกวัน

2) มลพิษทางน้ำ

  เกิดจากการชำระล้างและระบายของเสียทิ้ง เช่น การชำระล้างภายในห้องน้ำ
  การขับถ่ายของเสียทิ้ง การล้างวัสดุอุปกรณ์ต่างๆ อาจก่อให้เกิดการหมักหมม ขังเน่าเป็นก๊าซเสีย
  และการแพร่ขยายของเชื้อโรคทางน้ำ ซึ่งบริษัทฯได้ติดตั้งระบบบำบัดน้ำเสียต่างๆ
  ให้ได้ค่าตามมาตรฐานของกรมวิทยาศาสตร์ เพื่อลดมลพิษทางน้ำก่อนปล่อยลงท่อเทศบาล

3) มลพิษทางอากาศและเสียง

  เกิดจากเครื่องจักรกลต่างๆ เช่น Chiller, Generator และ Motor Pump ที่อยู่ในห้อง
  Machine Room ก่อนที่ช่างจะเข้าปฏิบัติงานในห้องดังกล่าวทุกครั้ง จะต้องใส่ Ear Plug
  ที่ติดตั้งอยู่หน้าห้อง ซึ่งจะป้องกันเสียงได้ระดับหนึ่ง
  รวมทั้งเสียงที่เกิดจากเครื่องยนต์ของยานพาหนะชนิดต่างๆ เช่น รถยนต์ จักรยานยนต์
  โดยการขับเคลื่อน เผาไหม้ ก่อให้เกิดเขม่า ฝุ่นละออง และก๊าซบางส่วนผสมในอากาศ
  และเสียงรบกวน ซึ่งบริษัทฯ ได้ติดตั้งและจัดให้มีอุปกรณ์ เครื่องมือ เครื่องจักรสำหรับควบคุม
  กำจัด และขจัดมลพิษตามที่หน่วยงานควบคุมมลพิษกำหนด

4) มาตรการป้องกันอื่นๆ

-   บริษัทฯ ได้จัดจ้างบริษัทที่มีความชำนาญเฉพาะทางเข้ามาตรวจสอบ ควบคุม แก้ไข
    เปลี่ยนแปลง ปรับปรุง หรือซ่อมแซม เพื่อให้เกิดผลกระทบต่อสิ่งแวดล้อมน้อยที่สุด
    ตามที่กำหนดในพระราชบัญญัติ “ส่งเสริมและรักษาสิ่งแวดล้อมแห่งชาติ”
    นอกเหนือจากการควบคุมดูแล บำรุงรักษาอย่างสม่ำเสมอ โดยเจ้าหน้าที่ของบริษัทฯ

-   จัดหรือส่งฝึกอบรมเจ้าหน้าที่ผู้เกี่ยวข้องให้มีความรู้
    ความเข้าใจในเรื่องผลกระทบต่อสิ่งแวดล้อม ตลอดจนวิธีปฏิบัติ ควบคุม ป้องกันอย่างถูกต้อง

-   รณรงค์ให้เจ้าหน้าที่จัดทำกิจกรรม 5 ส.

-   บำรุงรักษาเครื่องมือ อุปกรณ์ต่างๆ ให้อยู่ในสภาพแวดล้อมพร้อมใช้งาน ตลอดเวลา

-   เข้าร่วมโครงการเพื่อประหยัดพลังงานของชาติ
    ตามแผนอนุรักษ์พลังงานในอาคารควบคุมของการพัฒนาและส่งเสริมพลังงานในปี 2540

    1.  งานที่ยังไม่ส่งมอบ

-ไม่มี-